
Klager på vedtak i Jervnemnda for Sør-Norge om kvotestørrelse og lisensjaktområder for 2003-2004

Direktoratet viser til ekspedisjon av 30. september 2003 fra Fylkesmannen i Sør-Trøndelag med protokoll over jervenemnda sin behandling av klagene på vedtak om kvotestørrelse og lisensjaktområder for 2003-2004.

Direktoratet viser til klager fra:

Norges naturvernforbund av 19. september 2003.

Naturvernforbundet Hordaland av 3. oktober 2003.

Norsk sau- og geitalslag av 23. september 2003.

Norsk Bonde- og Småbrukarlag av 23. september 2003.

Norges Bondelag av 23. september 2003.

Norsk sau- og geitalslag, Norsk Bonde- og Småbrukarlag og Norges Bondelag har utformet felles klage, og blir følgelig behandlet som en felles klagepart.

Klagene gjelder vedtak fattet den 6. august 2003 av Jervnemnda for Sør-Norge om kvoten for lisensjakt på jerv i Sør-Norge. Totalkvoten ble fastsatt til 17 -sytten- dyr, fordelt på 9 ulike jaktområder. 2 dyr av totalkvoten på 17 er avsatt som restkvote til fordeling på jaktområde senere.  Samtidig ble det vedtatt en hunndyrkvote på 8 jervetisper. Ved skadefellinger etter nemndas vedtak belastes kvoten til det enkelte jaktområde, med unntak for felte årsvalper. 

Jervnemnda for Sør-Norge behandlet klagene i telefonisk møte den 30. september. Nemnda opprettholdt sitt vedtak av 6. august, og klagene er oversendt direktoratet for endelig avgjørelse ved ekspedisjon av 30. september 2003 fra Fylkesmannen i Sør-Trøndelag som sekretariat for jervnemnda. 

Dokumenter som ligger til grunn for vår klagebehandling: 

· St. meld. nr. 35 (1996-97) Om rovviltforvaltning

· Innst. St. nr. 301 (1996-97)

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000

· St. meld. nr. 24 (2000-2001) Regjeringens miljøvernpolitikk og rikets miljøtilstand

· St. prp. nr. 1 (2001-2002)

· Forskrift om regionale rovviltnemnder fastsatt av Direktoratet for naturforvaltning 30. august 2002

· Protokoll fra jervnemndas møte 5.-7. august 2003. 

· Samtlige skriftlige klager

· Sekretariatets innstillinger og vurderinger med bestandsdata og tilrådinger

· Jervnemndas klagebehandling i telefonmøte den 30. september.

Saksgang

Fylkesmannen i Sør-Trøndelag er sekretariat for jervnemnda og har tilrettelagt det faglige grunnlaget for nemnda. Dette materialet er nedfelt i saksutredningen for jervnemndas møte 5.-7. august 2003. Sekretariatet tilrådde en lisensjaktkvote for Sør-Norge på totalt 12 jerver, fordelt på 8 alternative lisensjaktområder, ett alternativ A og ett alternativ B, jf saksframlegget til møtet 5.-7. august 2003.

For sekretariatets tilråding til avgrensninger av lisensjaktområder og kvotens størrelse vises til at utarbeidet forslag er omforent i samarbeid mellom fylkesmennene i Hedmark, Oppland, Buskerud, Sogn og Fjordane, Møre og Romsdal, Hordaland, Telemark, Rogaland, Aust-Agder, Vest-Agder og Sør-Trøndelag.

Jervnemnda vedtok i møte den 6. august lisensjaktkvote og områdeavgrensninger som avvek fra anbefalingen fra sekretariatet. Nemnda fastsatte en totalkvote på 17 jerver, derav en kvote på maksimalt 8 tisper. For nemndas vedtak angående lisensjaktområder og avgrensninger av disse vises til protokoll fra vedtaksmøtet 5.-7. august 2003. 

Klagenes innhold.

Det er mottatt 3 klager innen klagefristen på vedtak fattet av Jervnemnda for Sør-Norge den 6. august 2003. Følgende organisasjoner har klaget:

Naturvernforbundet Hordaland

Norges Naturvernforbund

Norsk Sau- og Geitalslag, Norsk Bonde- og Småbrukarlag og Norges Bondelag

Alle klager er mottatt innen klagefristen, og alle formelle vilkår for å realitetsbehandle klagene er tilfredsstilt.

Naturvernforbundet Hordaland: 

1. Det totale antallet
Det vises i klagen til at fylkesmennene representert i jervnemnda argumenterer for en avskyting på hele 12 dyr. Nemndas medlemmer som i stor utstrekning representerer jordbruksnæringen, økte dette tallet til 17. En del av denne økningen omfatter jerv i Sørvest-området med m. a Hordaland. Som det fremgår av jervnemndas egen rapport er det ikke forsvarlig å skyte mer enn 10 dyr om en skal være sikker på å ha en levedyktig stamme i fremtiden.  

Når en ser på antall ynglinger som ble gjennomført de siste årene er dette etter klagers vurdering en så stor beskatning på sør-stammen at det vil kunne undergrave målsettingen om en levedyktig jervbestand i Sør-Norge.

2. Generell lisensjakt i Hordaland

Det vises i klagen til at det ikke registrert ynglende par i Hordaland, nødvendigvis må derfor eventuelle skader forvoldt av jerv i Hordaland relateres til enkelte tilfeldige streifdyr.

Klager mener at i et område som deres med store naturområder hvor større rovdyr ikke har vært etablert i nyere tid burde det på generelt grunnlag vært rom for at jerven kunne få etablert seg.

3. Avgrensning av jaktområdene. Valg av det største alternativet, ( alternativ B).

Klagers synspunkter her er særlig knyttet til områdene knyttet til Hardangervidda nasjonalpark. Naturvernforbundet mener det er naturlig med en ynglende bestand av jerv på Hardangervidda. Dette må sees i sammenheng med en artsovergripende og økologisk forvaltning. Jerven bør som fylkesmannen selv nevner leve i et samspill med villrein og andre arter. Dette er mulig i Langfjella og på Hardangervidda. Har jerven tilgang på villrein blir den del i artenes naturlige samspill. Dette spiller også inn på for eksempel fjellreven. Fjellreven som åtseleter trenger store rovdyr for å overleve. 

Naturvernforbundet protesterer derfor på jervnemndas vedtak om å tillatte jakt innenfor dette området, og mener ”alternativ A” er langt å foretrekke.

Norges Naturvernforbund: 

1. Norges Naturvernforbund påklager jervenemndas vedtak om uttak av totalt 17 dyr og en tispekvote  på 8. De mener den samlede kvoten er uforsvarlig høy ut fra 
- bestandsmålet og opplysninger om antall ynglinger

- usikkerhet om stabilitet i antall ynglinger og en nødvendig føre-var-tenkning.

2. Norges naturvernforbund mener at et uttak på totalt 10 dyr kan forsvares, og at tispekvoten bør settes til 4.

3. Klager mener det er særlig viktig å holde utvekslingskorridoren åpen, og mener disse hensyn ikke blir ivaretatt ved vedtaket om uttak av 4 dyr i de østlige områder. De mener også 3 dyr - slik fylkesmennene foreslår - er for mye. Norges Naturvernforbund påklager derfor også disse forslag og vedtak. 

Norsk sau- og geitalslag, Norsk Bonde- og Småbrukarlag og Norges Bondelag

Disse næringsorganisasjonene påpeker følgende i sin klage:

1. Tapene har økt med 120 % i stedet for å reduseres, slik Stortingets mål var i 1997.

2. Det har blitt foretatt omfattende tilsyn og tidligsanking, mye på dyreeiers eget initiativ og bekostning. Midler til forebyggende tiltak er blitt redusert og gode tiltak mangler fortsatt. Næringen står rådløs overfor tapene og frustrasjonen er stor. 

3. Bestanden av jerv i Sør-Norge er 40–12 % større enn regjeringens mål for antall 10-15 ynglinger. 

4. Delbestanden i seg selv er større enn det som kreves etter internasjonale kriterier (11 ynglinger) for at bestanden skal kunne defineres som levedyktig. Samtidig skjer utveksling.

5. Bestanden, med 17 påviste ynglinger tilsvarende ca 32 nye valper, er i kraftig vekst. 
Organisasjonene hevder at nemndas kvote ikke på langt nær er høy nok til at den tar verken Stortingets eller næringens mål om å få tapet av sau og lam til jerv ned på et akseptabelt nivå på alvor. Dette til tross for at bestanden nå er større enn målene. De mener at kvotene ikke engang kan stanse veksten i jervbestanden, og at situasjonen er et hån mot beitenæringen og mot dyrenes lidelser. 

Norsk sau- og geitalslag, Norsk Bonde- og Småbrukarlag og Norges Bondelag krever at totalkvoten økes med 9 dyr og at restkvoten økes med 2 dyr. Totalkvoten blir da 24 med 4 som restkvote. Klager har utarbeidet konkret forslag til fordelingen av den økte kvote på de ulike lisensjaktområder.  

Jervnemnda i Sør-Norge sin vurdering av klagene

Jervnemnda for Sør-Norge har ikke funnet grunnlag for å ta noen av klagene til følge, jf. protokoll av 30. september fra telefonmøte om klagesaken. Nemnda har følgelig opprettholdt sitt vedtak av 6. august med hensyn til antall jerv som kan felles under lisensjakta, lovlige jaktområder og om maksimalt antall tisper som kan felles.

Direktoratets vurdering og konklusjon

Generelt

Direktoratet har et hovedansvar for forvaltningen av jerv i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av jerv sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein. 

Ved behandlingen av St. meld. nr 35 (1996-97), jf. Innst. S. nr 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 7. november 1997 ”Forskrift om forsøk med regionale rovviltnemnder, om lisensjakt på jerv og om kvotefri jakt på gaupe”. Denne forskriften gjaldt til og med jaktåret 2000/2001. Denne forskrift ble i tråd med forsøksordningen, gitt forlenget virketid til og med jaktåret 2001/2002 ved endringsforskrift av 26. april 2001. Den 30. august 2002 fastsatte direktoratet ny forskrift om regionale rovviltnemnder med virkning frem til og med den 31. mars 2004. Grunnlaget for jervnemndas virksomhet er dermed nedfelt direkte i nevnte forskrift med tilhørende retningslinjer. Bl.a. står det i ovennevnte forskrift at: 

”Jervnemnda skal gjennomføre bestandsregulering av jerv innenfor sitt geografiske virkeområde i tråd med forutsetningene i St. meld nr. 35 (1996-97) og Stortingets behandling av denne samt St. prp. nr. 1 (2001-2002). Jervnemnda er underlagt direktoratets instruksjonsmyndighet, og skal i faglige spørsmål søke råd hos fylkesmennene”. Videre står at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. 

I Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften), fremgår under § 1 at; 

”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2; ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Lisensjakt omhandles under § 3 i forskriften.

Det er en grunnleggende forutsetning for lisensjakta at denne ikke skal true målet om å sikre en levedyktig og sammenhengende bestand. Samtidig er lisensjakta et virkemiddel for å regulere bestanden slik at skader på husdyr og tamrein begrenses. 

Bestandsstørrelse

Bestandsovervåkingen av jerv er basert på ynglehiregistrering. Med ynglehi som grunnlag kan en sammen med data på reproduksjon, dødelighet og demografi beregne jervebestandens størrelse i ett område. I modellen som benyttes for å beregne bestandsstørrelse har inngangsdataene for alder ved første reproduksjon og ynglefrekvens kritisk betydning for beregningsresultatet. Pr i dag pågår det forskning på jerv i Sarek i Nord-Sverige og i Indre Troms, og fremskaffing av denne type data har høy prioritet i begge prosjekter. Data fra forskningsprosjektene tyder på at hovedregelen er at tisper yngler første gang ved 3 eller 4 års alder, og ikke som 2-åringer som en tidligere antok. Prosjektene har også funnet at tisper som hovedregel yngler annet hvert år etter første reproduksjon, av 10 tisper vil ca 6 yngle det enkelte år. Dette innebærer at jervebestanden har en lavere reproduksjonsrate enn det en tidligere antok, noe som må tas hensyn til ved vurdering av forvaltningstiltak. 
Bestandsstørrelse i Sør-Norge

I 2001 ble det registrert 12 ynglinger av jerv i Sør-Norge. Av disse var 8 innenfor det daværende kjerneområdet for jerv. Tilsvarende tall for 2000 var 10 og 8, og for 1999 var det 8 og 6. I 2002 ble det registrert 8 ynglinger i Sør-Norge. Resultater fra registreringene inneværende sesong viser en økning i antall ynglinger. Resultatene i 2003 viser 17 ynglinger i Sør-Norge. 

For perioden rundt forrige rovviltmelding (1995-97) ble jervebestanden estimert til minimum 220 individer, hvorav minimum 40 individer tilhørte den sør-norske bestanden. Tre år senere (1998-2000) ble bestanden estimert til minimum 270 individer, hvorav den sør-norske bestanden utgjorde minimum 55 individer. For  perioden 2001-2003 er jervebestanden estimert til minimum 251 individer, hvorav minimum 79 i Sør-Norge. 
I tillegg til ynglehiregistreringer er det de siste 3 vintre gjennomført innsamling av ekskrementer fra jerv i hele Sør-Norge for DNA-analyse, og resultatene av disse analysene gir komplementær informasjon til hiregistreringene om bestandsstørrelse. Resultater fra DNA-analyser av jerveekskrementer innsamlet i Sør-Norge i 2001 og 2002, gir minimumsestimater på henholdsvis 60 og 62 forskjellige individer, noe som er i overensstemmelse med bestandsanslagene basert på registreringer av ynglehi i tilsvarende periode. Resultatene fra årets innsamlinger vil foreligge våren 2004.

Opphevelse av kjerneområdet

Kjerneområdet for jerv i Sør-Norge ble opphevet av Regjeringen fra og med 1. april 2002. Departementet mente med grunnlag i eksisterende bestandsdata at forvaltningsmålet for jerv i Sør-Norge var nådd, og at noe av grunnlaget for en slik forvaltningsmodell dermed falt bort. Departementet viser til at formålet med en kjerneområdeforvaltning primært er å sikre en kontrollert oppbygging av en rovviltstamme til et levedyktig nivå. Jerv i Sør-Norge skal framover i tid forvaltes mer på linje med dagens forvaltning av jerv i Nord-Norge, det vil si mer etter prinsippet om bestandsforvaltning i stedet for individforvaltning. Dette innebærer at jerv i Sør-Norge i større grad vil bli forvaltet aktivt ut i fra konfliktnivå i forhold til sau i utmark.

Jervebestanden i Sør-Norge har fram til 1. april 2002 vært forvaltet ut fra at en skulle ha en levedyktig bestand innenfor kjerneområdet med 8-10 årlige ynglinger. Fra og med 1. april 2002 er forutsetningene for jerveforvaltningen i Sør-Norge endret. Bestandsmålet er satt til minst 10-15 årlige ynglinger i hele Sør-Norge, og det skal sikres en viss utveksling av individer mellom bestanden i Sør-Norge og den nordlige bestanden av jerv. Direktoratet legger til grunn at jerven i Sør-Norge må kunne forvaltes som en sammenhengende, reproduserende bestand. Selv om kjerneområdet er opphevet, vil det fremdeles være både aktuelt og nødvendig å gjennomføre en differensiert forvaltning innenfor regionene/fylkene, der en tar utgangspunkt i jervebestandens størrelse og utvikling, jervens naturlige leveområder og områder med potensiale for store konflikter. Et arealmessig utgangspunkt for en slik differensiert forvaltning i forhold til de sauetette områdene på Vestlandet er dagens område for kvotefri jakt på gaupe. Dette må imidlertid sammenholdes og avveies mot de områdene som er gode og naturlige leveområder for jerv (for eksempel villreinområder) og områder hvor jerven fram til nå har hatt et særskilt vern (kjerneområdet).

Regjeringen har påpekt viktigheten av å sikre utveksling av individer av jerv mellom den sør-norske bestanden og jervebestanden i nord. Av St. prp. nr. 1 (2001-2002) fremgår bl.a.; ”…Dette vil vere tilstrekkeleg for at arta skal overleve, dersom det gjennom forvaltningen kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. Av dette følger at en gjennom forvaltningen av jerv skal arbeide mot å sikre en viss utveksling av individer mellom bestanden i Sør-Norge og bestanden på Nordkalotten. Avgjørende faktorer i forhold til å sikre utveksling er geografisk avstand mellom bestandene, og sammenhengende bestander.

En har gjennom de senere års ekskrementinnsamlinger og DNA-analyser på jerv nylig kunnet påvise at det har skjedd utveksling av individer mellom bestandene. Analysene viser bl.a. at to tisper med sannsynlig avstamming fra nordkalottbestanden har reprodusert innenfor den sør-norske bestanden, en av tispene har reprodusert to ganger. En har videre ikke observert tap av genetisk variasjon innenfor den sør-norske bestanden siden reetableringen i 1970-årene, noe som tyder på at immigranter har bidratt reproduksjonsmessig i populasjonen. Disse funnene understreker viktigheten av å legge til rette for en tettere sammenkobling av bestandene for dermed å redusere faren for tap av genetisk variasjon i bestandene.

Føre-var-prinsippet og den sør-norske jervbestandens overlevelsesevne

Undersøkelser av jerv fra Sverige, Nord-Norge og Sør-Norge ved hjelp av mikrosatelitter viser at det er liten genetisk variasjon hos Skandinavisk jerv. Dette kan forklares ved at bestanden relativt nylig har vært gjennom en flaskehals og at dagens bestander har bakgrunn fra et relativt lite antall dyr. På tross av dette er det oppstått genetiske forskjeller mellom ulike områder, noe som tyder på at det er begrenset utveksling av gener mellom de ulike områdene. Dersom jerven dør ut i et område vil noe av den variasjonen som tross alt finnes, gå tapt. Det er særlig i den sør-norske bestanden at dette er en aktuell problemstilling.

Ut fra foreliggende kunnskap og føre-var-prinsipp vil det fortsatt være riktig å forvalte delbestanden i Sør-Norge med sikte på større grad av tilknytning til bestanden på Nordkalotten. Direktoratet er også av den oppfatning at selv om antallet kjente ynglinger har økt, og jerven har bredt seg over nye områder, er det fortsatt slik at delbestanden i Sør-Norge er å anse som en liten bestand. 
Tapsutvikling

Antall sau som er erstattet som drept av jerv i Sør-Norge har økt forholdsvis jevnt fra 1993-1999.  De senere årene (fra 1999-2002) har det fremdeles vært en økning i erstatningene, men økningen er ikke like stor som i perioden 1993-1999. Økningen fram til 2000 skyldtes økte skader i Hedmark, Sogn og Fjordane, Hordaland og Oppland. Fra 2000 til 2001 har det vært en fortsatt økning i Hedmark, Sogn og Fjordane, og Oppland samt en økning i Buskerud. 

I Sør-Trøndelag, Møre og Romsdal og Hordaland har erstatningsutbetalingene gått ned fra 2000 til 2001. 

Fra 2001 til 2002 har det i hele landet vært en svak økning i det totale antall erstattede dyr som drept av jerv, fra 13624 erstattede dyr til 13677 dyr.

I Sør-Norge har det fra 2001 til 2002 vært en nedgang i antall erstattede dyr fra 10208 til 10075 dyr.

Avgang av jerv etter 1. april 2003.

Det har i perioden fra 1. april 2003 til dags dato vært en avgang av i alt 9 jerv i Sør-Norge. Etter at jervnemnda fattet sitt kvotevedtak i møtet 5.-6. august har avgangen vært på 6 dyr. Ei tispe og en tispevalp har ukjent dødsårsak. En tispevalp er avlivet av humanitære årsaker. I Hedmark er en tispevalp felt på skadefellingstillatelse, og en hannvalp felt på skadefellingstillatelse i Sør-Trøndelag. I tillegg ble det felt en hannjerv under lisensjakt i Lærdal den 3. oktober 2003. 

Direktoratet konstaterer at kvotefastsettelse for Sør-Norge må ses i sammenheng med den totale avgang av jerv. Det må med andre ord foretas en helhetlig vurdering av bestandssituasjonen basert på den mulig totale avgang etter endt lisensjakt.

På dette punkt har jervnemnda fattet vedtak som går på at skadefellinger av jerv gjennomført etter nemndas vedtak belastes kvoten til det enkelte lisensjaktområde med unntak av årsvalper.

Direktoratet konstaterer at denne formulering har gått igjen i de to siste års endelige kvotevedtak for lisensjakta på jerv i Sør-Norge. Det er ikke gitt noen skriftlige føringer om dette i gjeldende forskrift eller retningslinjer til forskriften, eller ved annen skriftlig instruks fra direktoratet.

I kommentarene til den forrige forvaltningsforskriften for de store rovdyra stod som kommentar til bestemmelsen om lisensjakt på jerv følgende: ”Dersom særlige omstendigheter oppstår, det kan f eks være opplysninger om eller mistanke om avgang i bestanden som ikke var kjent på det tidspunkt vedtaket om lisensjakt ble fattet, har direktoratet adgang til å endre sitt vedtak, eventuelt stoppe videre jakt. Dersom antall tillatte felte dyr av en kategori, f eks hunndyr, kan direktoratet stoppe lisensjakta selv om ikke alle tillatte dyr er felt. Dersom det felles dyr ulovlig eller i medhold av forskriftens § 3 eller viltlovens § 11 etter at det tillatte uttak er fastsatt, vil antall dyr som felles bli redusert tilsvarende”. 

Disse formuleringer innebærer en forvaltningspraksis som det fortsatt vil være saklig grunn for å opprettholde, selv om det foreløpig ikke er utarbeidet nye retningslinjer til den nye forvaltningsforskriften. Direktoratet legger følgelig til grunn at det er etablert en forvaltningspraksis på dette området. Direktoratet legger også til grunn at den nye § 14a i viltloven, jf endringslov av 30. juni 2000, i denne sammenheng må tolkes analogt. Dyr felt i medhold av denne bestemmelse skal følgelig også belastes kvoten. Det er også direktoratets syn at dyr som felles av humanitære grunner, jf fellingen av ”blikkboksjerven” i Ringebu, må belastes kvoten.   

Når det gjelder jervetispa og tispevalpen som ble funnet i Gråfjell i Hedmark er konklusjonen at disse dyr ikke belastes kvoten fordi det er rimelig sannsynlig disse er døde av naturlige årsaker.

De to foregående år ble formuleringen i nemndas kvotevedtak om unntak for årsvalper , ikke nærmere vurdert fordi den ikke ble tatt opp som aktuelt klagetema i klagebehandlingen over forrige års kvotevedtak. Dette år er den totale avgangen etter vedtaksdato betydelig, og dette gjør at direktoratet finner det nødvendig å vurdere denne forutsetning ved kvotevedtaket nærmere. 

Direktoratet må konstatere at det neppe er hjemmel for en slik reservasjon knyttet til kvotevedtaket i den gjeldende forskrift. Blant årsungene vil det være en forventet høy dødelighet, men det forhold alene gir ikke grunnlag for å unnta alle som felles på skadefellingstillatelse. 

Direktoratet vektlegger også at begge årsungene som ble felt på skadefellingstillatelse var merket. Man kunne derfor umiddelbart konstatere at det var årsunger. Jerv som felles under lovlig lisensjakt kan ikke aldersbestemmes før etter undersøkelse av fagpersonell. 

Vi har følgelig kommet til at to årsunger som er felt på skadefellingstillatelse i august 2003 i Hedmark og Sør-Trøndelag skal belastes kvoten. Det er ikke i rettslig forstand noen bindinger i forhold til at  formuleringen om unntak for årsunger har stått i tidligere års kvotevedtak.  

Konklusjon.

På bakgrunn av ovenstående redegjørelse om bestandssituasjonen for jerv i Sør-Norge og tapssituasjonen har direktoratet kommet til at en kvote på inntil 17 jerv er forsvarlig. I forhold til foregående år er kvoten derved økt med 8 dyr under lisensjakta på jerv. Direktoratet finner at denne økning er forsvarlig i forhold til det økte antall registrerte ynglinger.

Direktoratet har også kommet til at stans i jakta ved felling av inntil 8 jervetisper er forsvarlig og forenlig med de gitte forutsetninger om bestandssituasjon og tapsutvikling. Direktoratet har heller ikke kommet til at det er tilstrekkelig grunnlag for å fravike den fordeling kvoten er gitt på de ulike lisensjaktområder. Direktoratet har videre kommet til at det ikke er grunnlag for å fravike den geografiske avgrensing av jaktområdene som følger av jervnemndas vedtak. 

Direktoratet har som ovenfor begrunnet kommet til at to årsunger som er felt på skadefellingstillatelse skal belastes kvoten. Direktoratet har også kommet til en jerv som ble avlivet av humanitære grunner i Ringebu kommune, Oppland fylke, skal belastes kvoten

Etter dette får ingen av klagerne medhold i sine klager. Jervnemndas vedtak av 6. august og 30. september stadfestes herved, men med den endrede forutsetning at tre dyr som allerede er felt på skadefellingstillatelse, og av humanitære grunner, skal belastes kvoten. 

Klageinstansens vedtak i saken er endelig.

Med hilsen

Yngve Svarte ef.                                                                                Terje Bø

Direktør Artsavdelingen

